Document ID: 32009R1053

ΚΑΝΟΝΙΣΜΌΣ (ΕΚ) αριθ. 1053/2009 ΤΗΣ ΕΠΙΤΡΟΠΉΣ
της 5ης Νοεμβρίου 2009
για την τροποποίηση του κανονισμού (ΕΚ) αριθ. 952/2006 σχετικά με τις λεπτομέρειες εφαρμογής του κανονισμού (ΕΚ) αριθ. 318/2006 του Συμβουλίου, όσον αφορά τη διαχείριση της εσωτερικής αγοράς και του καθεστώτος ποσοστώσεων στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 40,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (2), και ιδίως το άρθρο 50 παράγραφος 1, σε συνδυασμό με το άρθρο 4,
Εκτιμώντας τα ακόλουθα:
(1)
Μετά την εισαγωγή του τελικού και μηχανογραφημένου συστήματος διαβίβασης στοιχείων όσον αφορά τις τιμές της ζάχαρης στο πλαίσιο του συστήματος καταχώρισης τιμών σύμφωνα με το άρθρο 14 του κανονισμού (ΕΚ) αριθ. 952/2006 της Επιτροπής, της 29ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 318/2006 του Συμβουλίου, όσον αφορά τη διαχείριση της εσωτερικής αγοράς και του καθεστώτος ποσοστώσεων στον τομέα της ζάχαρης (3), το οποίο συνίσταται στη μηνιαία διαβίβαση δεδομένων για τις τιμές από εγκεκριμένους φορείς στα κράτη μέλη τα οποία στη συνέχεια διαβιβάζουν στην Επιτροπή τα εθνικά δεδομένα για τις μέσες τιμές, κρίνεται σκόπιμο να αυξηθεί η συχνότητα με την οποία ενημερώνεται η Διαχειριστική Επιτροπή για την Κοινή Οργάνωση των Γεωργικών Αγορών όσον αφορά τις μέσες τιμές ζάχαρης.
(2)
Προς τον σκοπό αυτό, είναι σκόπιμο να προβλεφθεί ότι η Επιτροπή υποχρεούται να ενημερώνει τη Διαχειριστική Επιτροπή για την Κοινή Οργάνωση των Γεωργικών Αγορών όσον αφορά τις μέσες τιμές ζάχαρης λευκής ζάχαρης που πωλούνται στην κοινοτική αγορά μηνιαίως. Ωστόσο, προκειμένου να διασφαλισθεί ο εμπιστευτικός χαρακτήρας των δεδομένων, είναι σκόπιμο να προβλεφθεί προθεσμία τριών μηνών πριν από την ανακοίνωση των στοιχείων όσον αφορά τις τιμές στη Διαχειριστική Επιτροπή για την Κοινή Οργάνωση των Γεωργικών Αγορών.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 14 του κανονισμού (ΕΚ) αριθ. 952/2006, η πρώτη παράγραφος αντικαθίσταται από το ακόλουθο κείμενο:
«Κάθε μήνα, η Επιτροπή ενημερώνει τη Διαχειριστική Επιτροπή για την Κοινή Οργάνωση των Γεωργικών Αγορών σχετικά με τη μέση τιμή της λευκής ζάχαρης που καταχωρίζεται κατά τη διάρκεια του τρίτου μήνα πριν από την ημερομηνία ενημέρωσης.».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 2009.

Labels: 12
2
17
6